กรมชลประทาน พร้อมรับมือฝนตกหนักภาคใต้ ในช่วงวันที่ 25 - 28 กุมภาพันธ์ นี้
นายประพิศ จันทร์มา อธิบดีกรมชลประทาน เปิดเผยว่า กรมชลประทาน ได้มีการเตรียมความพร้อมเพื่อรับมือสถานการณ์ฝนตกหนักในพื้นที่ภาคใต้ตอนล่าง ตามที่กรมอุตุนิยมวิทยาได้ประกาศเรื่อง ฝนตกหนักบริเวณภาคใต้ และคลื่นลมแรงบริเวณอ่าวไทย ระหว่างวันที่ 25 - 28 กุมภาพันธ์ 2566 คาดการณ์ว่ามรสุมตะวันออกเฉียงเหนือที่พัดปกคลุมอ่าวไทย ภาคใต้ และทะเลอันดามัน จะมีกำลังแรงขึ้น ทำให้ภาคใต้ตอนล่าง มีฝนเพิ่มขึ้นและมีฝนตกหนักบางแห่ง ซึ่งอาจทำให้เกิดน้ำท่วมฉับพลันและน้ำป่าไหลหลาก โดยเฉพาะพื้นที่ลาดเชิงเขาใกล้ทางน้ำไหลผ่านและพื้นที่ลุ่ม นั้นโดยสั่งการให้เจ้าหน้าที่กรมชลประทาน ตรวจสอบระบบชลประทาน ความมั่นคงแข็งแรงของอาคารชลประทานให้สามารถรองรับปริมาณน้ำได้อย่างเต็มศักยภาพ ติดตามการพยากรณ์อากาศของกรมอุตุนิยมวิทยาและสถานการณ์น้ำอย่างใกล้ชิด เตรียมความพร้อมของเครื่องจักร เครื่องมือ รถแบคโฮ/รถขุด รถเทรลเลอร์ เครื่องสูบน้ำเคลื่อนที่ เครื่องผลักดันน้ำในพื้นที่เสี่ยง ให้สามารถนำไปช่วยเหลือได้ทันที รวมทั้งกำจัดสิ่งกีดขวางทางน้ำเพิ่มประสิทธิภาพการระบายน้ำในขณะเดียวกันได้มอบหมายให้เจ้าหน้าที่ชลประทานร่วมบูรณาการกับหน่วยงานที่เกี่ยวข้อง ประกอบด้วย ผู้ว่าราชการจังหวัด ป้องกันและบรรเทาสาธารณภัย ฝ่ายความมั่นคง แจ้งเตือนข้อมูลข่าวสารให้ประชาชนรับทราบ เตรียมรับมือสถานการณ์น้ำจากฝนตกหนักและน้ำท่วมที่อาจจะเกิดขึ้น